ফের পয়েন্ট হারাল লিভারপুল, জমে গেল শিরোপা লড়াই
ইংলিশ প্রিমিয়ার লিগে ফের পয়েন্ট হারাল লিভারপুল। গেল সপ্তাহে লেস্টারসিটির সঙ্গে ১-১ গোলে ড্র করেন অলরেডরা। এবার ওয়েস্টহাম ইউনাইটেডের সঙ্গে একই স্কোরলাইনে ড্র করল ইয়ুর্গেন ক্লপের দল।







এতে শিরোপার লড়াই জমে গেল। পর পর দুই ম্যাচে ড্র করায় শীর্ষস্থান অধিকারী লিভারপুলের সঙ্গে   দ্বিতীয় স্থানে থাকা ম্যানচেস্টার সিটির পয়েন্ট ব্যবধান দাঁড়াল মাত্র ৩।




সোমবার রাতে ওয়েস্টহামের মাঠে শুরুটা দারুণ করে লিভারপুল। লিড পেতেও সময় লাগেনি। তবে তা ছিল বিতর্কিত। ২২ মিনিটে অ্যাডাম লালানা বল বাড়ান সাইডলাইনে থাকা জেমস মিলনারকে। পরিষ্কার অফসাইডে ছিলেন তিনি। তবে লাইন্সম্যানের চোখ ফাঁকি দিয়ে ক্রস দেন সাদিও মানেকে। ডি-বক্সের বাইরে তা ধরে বাঁ পায়ের দুর্দান্ত প্লেসিংয়ে নিশানাভেদ করেন সেনেগালিজ মিডফিল্ডার।
৬ মিনিট পর অনন্য এক গোলে সমতায় ফেরে ওয়েস্টহাম। ফেলিপে আন্দেরসনের বুদ্ধিদীপ্ত পাস ডি-বক্সে ফাঁকায় পেয়ে ডান পায়ের কোনাকুনি শটে বল ঠিকানায় পাঠান মিশাইল আন্তোনিও।
৬২ মিনিটে ডি-বক্সে এক ঝটকায় দুজনকে ফাঁকি দেন মোহামেদ সালাহ। তবে দুর্বল শটে সুযোগটা নষ্ট করেন তিনি। ১০ মিনিট পর মার্ক নোবেলের শট ক্রসবারের একটু ওপর দিয়ে গেলে বেঁচে যায় লিভারপুল। বাকি সময়ে আর কেউ গোল আদায় করতে পারেনি।
২৫ ম্যাচে ১৯ জয় ও ৫ ড্রয়ে ৬২ পয়েন্ট নিয়ে টেবিলের শীর্ষে লিভারপুল। ৫৯ পয়েন্ট নিয়ে দ্বিতীয় স্থানে আছে ম্যানচেস্টার সিটি। এ অবস্থায় বুধবার এভারটনের বিপক্ষে জিতলে চূড়ায় চলে যাবে ম্যানসিটি। তৃতীয় স্থানে থাকা টটেনহামও শিরোপা জেতার দাবিদার। টানা তিন জয়ে ৫ পয়েন্ট পেছনে আছে লিভারপুলের। স্পার্সদের সংগ্রহ ৫৭ পয়েন্ট। বাকি ম্যাচে জয় পেলে হুঙ্কার ছুড়বে তারাও।

ইংলিশ প্রিমিয়ার লিগে ফের পয়েন্ট হারাল লিভারপুল। গেল সপ্তাহে লেস্টারসিটির সঙ্গে ১-১ গোলে ড্র করেন অলরেডরা। এবার ওয়েস্টহাম ইউনাইটেডের সঙ্গে একই স্কোরলাইনে ড্র করল ইয়ুর্গেন ক্লপের দল।